題盧祕書夏日新栽竹二十韻
作者：白居易
朝代：唐

paragraphs: 湘竹初封植，盧生此考槃。
久持霜節苦，新託露根難。
等度須當砌，疎稠要滿闌。
買憐分薄俸，栽稱作閑官。
葉翦藍羅碎，莖抽玉琯端。
幾聲清淅瀝，一簇綠檀欒。
未夜青嵐入，先秋白露團。
拂肩搖翡翠，熨手弄琅玕。
韻透窗風起，陰鋪砌月殘。
炎天聞覺冷，窄地見疑寬。
梢動勝搖扇，枝低好挂冠。
碧籠煙幕幕，珠灑雨珊珊。
晚籜晴雲展，陰芽蟄虺蟠。
愛從抽馬策，惜未截魚竿。
松韻徒煩聽，桃夭不足觀。
梁慙當家杏，臺陋本司蘭。
撐撥詩人興，勾牽酒客歡。
靜連蘆簟滑，涼拂葛衣單。
豈止消時暑，應能保歲寒。
莫同凡草木，一種夏中看。